Fornuften sejrede dog til sidst i Aarhus. Både hvad angår Bruuns Bro og udvidelse af det grønne område ved Tangkrogen. Nu mangler vi så en erkendelse af, at det er fuldstændig ulogisk, at vi ikke må køre ligeud på Mindet ved Dokk1. Hvorfor må vi ikke det?

Nu strammer politiet op, så der kan komme flere penge i kommunekassen. Er det det, der ligger bag - eller hvad? Letbanen er ingen undskyldning, der er lysregulering på stedet. Er det bilhadet, der slår helt igennem, eller er det for at tvinge bilisterne ned i Europas dyreste p-anlæg?

Man må i det hele taget sige, at bilisterne er et tålmodigt folkefærd. Tiden er gået, og de finder sig nu i, at det hver dag på visse tidspunkter skal tage 20 minutter at køre én km fra Østbanetorvet til Dokk1. Den østlige omfartsvej omkring Midtbyen er smadret, så vi nu kun har Ringgaden at køre rundt om Midtbyen på i landets næststørste by. Skandaløst.

Når det nu åbenbart skulle være, hvorfor har man så ikke kigget på alternative løsninger? Nu læser vi, at det forventes, at der kommer til at bo 12.000 på Aarhus Ø i stedet for 7.000. Hvorfor det? Det kan da ikke komme bag på nogen -måske lige undtaget dem på Rådhuset - at når man bygger i højden og højere end først planlagt, ja - så kommer der altså til at bo flere mennesker helt i overensstemmelse med hensigten. Og så kommer der også endnu flere biler, der skal køre på den østlige omfartsvej i form af Skolebakken og Kystvejen. Så det kommer fremover sikkert til at tage 30 minutter (en halv time) at køre én km på den østlige omfartsvej.

Men der er en løsning, og det kan nås endnu.